Folketing
2000-12-13

Og når vi i særdeleshed er tilfredse med, at det lykkedes også at få afdrag på landets gæld med i årets finanslov, selv om der var mange ting, vi ellers gerne ville have brugt penge til, ja, så skyldes det selvfølgelig også, at hovedbidragyderen til årets finanslov på indtægtssiden er erhvervslivet, altså dem, der i øjeblikket hører til blandt dem, der har allermest. Vi er også meget tilfredse med det. Pengene bliver bl.a. brugt til et meget væsentligt løft på ældreområdet med personlige tilskud til medicin, til andre fornødenheder, til varme, der er specielt vigtigt i en periode, hvor varmeudgifterne stiger dramatisk, til en forbedring af hjemmehjælpen og til en forbedring af boligforholdene og til flere boliger til ældre. Det er vi meget tilfredse med. Det er et meget stort løft, formentlig det største løft, i hvert fald i årtier, på arbejdsmiljøområdet, hvor ikke mindst områder som social- og sundhedsområdet og buschaufførområdet har nogle af de største arbejdsmiljøproblemer, nedslidningsproblemer.